ከውጭ ከገቡ የፖለቲካ ፓርቲዎች የምዝገባ ጥያቄ እንዳልቀረበለት ምርጫ ቦርድ አስታወቀ
ጠቅላይ ሚኒስትር ዓብይ አህመድ (ዶ/ር) ሥልጣን ከያዙ ወዲህ በተለያዩ መንገዶች የትግል እንቅስቃሴ ሲያደርጉ የነበሩ ተቃዋሚ ፓርቲዎች ወደ አገር ቤት ገብተው እንቅስቃሴያቸውን ማድረግ እንደሚችሉ ጥሪ ካቀረቡ በኋላ በርካታ የፖለቲካ ፓርቲዎች ወደ አገር ቤት ቢመለሱም፣ አንዳቸውም ወደ ብሔራዊ ምርጫ ቦርድ ቀርበው በይፋ የምዝገባ ጥያቄ አለማቅረባቸውን የቦርዱ የኮሙዩኒኬሽን ኃላፊ አቶ ተስፋ ዓለም ዓባይ ለሪፖርተር ገለጹ፡፡‹‹የመንግሥትን ጥሪ ተከትሎ ወደ አገር ውስጥ የገቡ ፓርቲዎች አሉ፡፡ ለፓርቲዎቹ ግንዛቤ ለመፍጠር በማሰብ ጥሪ አድርገን ተወያይተናል፡፡ በዚህም ምክንያት ፓርቲዎቹ በፖለቲካ ፓርቲዎች ምዝገባ አዋጅ ላይ ግንዛቤ እንዲያገኙ አድርገናል፡፡ እንዴት መመዝገብ እንዳለባቸውና ማሟላት የሚገቧቸውን ቅድመ መሥፈርቶችን በተመለከተ ከቦርዱ ጋር ምክክር አድርገዋል፡፡ ከዚያ ውጪ ግን ይፋ የምዝገባ ጥያቄ ለቦርዱ ያቀረበ ፓርቲ የለም፤›› ብለዋል፡፡ምንም እንኳን የምዝገባ ጥያቄ እስካሁን ለቦርዱ ያልቀረበ ቢሆንም፣ በተለያዩ ጊዜያት ወደ አገር ውስጥ የገቡ ፓርቲዎች አመራሮች ወደ ቦርዱ በመምጣት ማሟላት ስላለባቸው ጉዳዮች ጥያቄ እንደሚያቀርቡ፣ ቦርዱም አስፈላጊ የሆኑ የምዝገባ ቅድመ ሁኔታዎችና አካሄዶችን አስመልክቶ በፖለቲካ ፓርቲዎች ምዝገባ አዋጅ መሠረት ማብራሪያ እየሰጠ መሆኑን ኃላፊው አስታውቀዋል፡፡ቦርዱ ለፓርቲዎቹ አመራሮች የፓርቲ መመሥረቻ ፈቃድ ለማግኘት ኢትዮጵያዊ ዜጎች መሆን እንዳለባቸው፣ በፓርቲዎች ምዝገባ አዋጅ መሠረት ለክልላዊና ለአገር አቀፍ ፓርቲዎች ምሥረታ መሟላት ስላለባቸው መሥፈርቶች ማብራሪያ እየሰጠ እንደሆነ አክለው ገልጸዋል፡፡በተያያዘ ዜና መጭው የ2012 ብሔራዊ ምርጫን በዘመናዊ መንገድ ለማከናወን፣ ቦርዱ ጥናት እያደረገ እንደሆነም አቶ ተክሉ ዓለም አስረድተዋል፡፡‹‹ምርጫው በቴክኖሎጂ የታገዘ እንዲሆን ከሳይንስና ቴክኖሎጂ ሚኒስቴር ጋር በመተባበር ኮሚቴ ተዋቅሮ ጥናት እየተደረገ ነው፡፡ በዚሁም መሠረት የመራጮችና የዕጩዎች ምዝገባን፣ እንዲሁም የምርጫ ውጤት ገለጻን በቴክኖሎጂ ታግዞ ለማከናወን ለሚያስችሉ ሥራዎች ጥናት እየተካሄደ ነው፤›› በማለት አብራርተዋል፡፡ 